b'\n_START_ARTICLE_\nSlagslunde Musikfestival\n_START_PARAGRAPH_\nSlagslunde Musikfestival er en \xc3\xa5rlig musikfestival ved Slagslunde gadek\xc3\xa6r, hvor "byens s\xc3\xb8nner" optr\xc3\xa6der p\xc3\xa5 Store scene med alt fra folkemusik til rock. Musikfestivalen finder sted hvert \xc3\xa5r den anden l\xc3\xb8rdag i august.\n_START_SECTION_\nFestivalen\n_START_PARAGRAPH_\nSiden 1978 har frivillige arrang\xc3\xb8rer, unge som gamle, alle med r\xc3\xb8dder i landsbyen, hvert \xc3\xa5r st\xc3\xa5et for at stable den hyggelige festival p\xc3\xa5 benene. Musikere og arrang\xc3\xb8rer arbejder naturligvis stadig gratis, l\xc3\xb8nnet med mad, \xc3\xb8l og vand p\xc3\xa5 dagen.\n_START_SECTION_\nHistorien bag\n_START_PARAGRAPH_\nFestivalens grundl\xc3\xa6gger, jazzbandet Medaljens Bagside, blev dannet p\xc3\xa5 en h\xc3\xb8stfest i Karl Bahara\'s lade og kom rigtigt i gang i 1978. Allerede i1979 foranstaltede Medaljen den f\xc3\xb8rste Mini-musikfestival p\xc3\xa5 forten i Slagslunde. Form\xc3\xa5let var at give nystartede bands mulighed for at spille for et publikum og at s\xc3\xb8rge for en hyggelig dag for Slagslunde og omegn\'s beboere. Som i dag arbejdede alle gratis. Musikerne fik to p\xc3\xb8lser med br\xc3\xb8d og to \xc3\xb8l/vand for at optr\xc3\xa6de, og overskuddet gik til lokale og kulturelle form\xc3\xa5l, der ikke naturligt var berettiget til offentlig st\xc3\xb8tte.\n_START_SECTION_\nFestivalspladsen\n_START_PARAGRAPH_\nSlagslunde Musikfestival finder sted ved det idylliske lille gadek\xc3\xa6r i Slagslunde. Som i andre landsbyer havde gadek\xc3\xa6ret i gamle dage en vigtig funktion, som gadest\xc3\xa6vne. Her blev byens kreaturer vandet om morgenen, f\xc3\xb8r de kom p\xc3\xa5 gr\xc3\xa6s og om aftenen, n\xc3\xa5r de kom hjem fra marken. Gadek\xc3\xa6ret var ogs\xc3\xa5 en vigtig vandreserve i tilf\xc3\xa6lde af ildebrand._NEWLINE_Ved gadek\xc3\xa6ret i Slagslunde er der en \xc3\xa5ben plads, forten, som fandtes i n\xc3\xa6sten alle landsbyer. Arealet er afm\xc3\xa6rket p\xc3\xa5 et (udskiftnings)kort over Slagslunde by fra 1779._NEWLINE_Forten var byens f\xc3\xa6lles areal. Her samledes byens dyr f\xc3\xb8r de kom p\xc3\xa5 gr\xc3\xa6s. B\xc3\xb8rn, der gik p\xc3\xa5 Rytterskolen t\xc3\xa6t ved, anvendte omr\xc3\xa5det til boldspil og gymnastik. I en periode var der opstillet ribber og en balancebom, der anvendtes i undervisningen. Omr\xc3\xa5det har i mange \xc3\xa5r v\xc3\xa6ret administreret af menighedsr\xc3\xa5det for Slagslunde Kirke. Det blev afgr\xc3\xa6sset af pr\xc3\xa6steg\xc3\xa5rdsforpagterens dyr. I dag bruges det blandt andet til Slagslunde Musikfestival._NEWLINE_P\xc3\xa5 forten i Slagslunde st\xc3\xa5r en gammel ahorn (Acer pseudoplatanus). Omkring stammen ligger der nogle store sten, som forhindrer jorden i at skride ned mod Rytterskolen. Der vides ikke, om disse sten har v\xc3\xa6ret anvendt som byst\xc3\xa6vne._NEWLINE_Stenl\xc3\xb8se lokalarkiv\n_START_SECTION_\nKilder og litteratur\n_START_PARAGRAPH_\nBent Stiesdal: Kend din egn, 1993, 31-32_NEWLINE_Slagslunde \xe2\x80\x93 en landsby, 1989_NEWLINE_Mundtlige kilder: Kirsten Jacobsen, gift med Andreas Jacobsen, pr\xc3\xa6steg\xc3\xa5rdsforpagter og graver i Slagslunde 1957-1984; Kurt Vik\xc3\xa6r, formand for Slagslunde menighedsr\xc3\xa5d; G\xc3\xa5rdejer Mogens Friis, Slagslunde'